Vrou (67) kritiek ná eie hond haar verskeurFoto: Verskaf ŉ 67-jarige vrou van Salt Rock, naby Ballito in KwaZulu-Natal, is Donderdagoggend deur een van haar eie honde aangeval toe sy met hulle gaan stap het. Paul Herbst, woordvoerder van IPSS Medical Rescue, het aan Maroela Media gesê die voorval het omstreeks 06:30 in ŉ park in die omgewing plaasgevind. “Na wat verneem word, het die vrou met haar twee honde, waaronder ŉ volgroeide rottweiler, in die park gaan stap. Iets het gebeur wat daartoe aanleiding gegee het dat haar rottweiler haar wreed begin aanval het. Wat dít was, weet niemand nog nie,” het Herbst gesê. Herbst het gesê die hond het die vrou omtrent vyf tot 10 minute lank aangeval. Haar are is beskadig en sy het ook erge skade aan die weefsel en spiere van haar arms en bene opgedoen. “ŉ Buurman wat naby die park woon, het glo die oproer gehoor. Hy het tot die vrou se redding gekom deur die hond met sy vuurwapen dood te skiet en hulp te ontbied.” Die vrou is deur paramedici van IPPS op die toneel behandel. Sy is in ŉ kritieke toestand na ŉ nabygeleë hospitaal gehaas waar ŉ vaskulêre chirurg haar kan behandel. Volgens Herbst is dié voorval een van die ergste hondeaanvalle wat hy al gesien het. Dit is nie dadelik bekend of die hond ŉ teef of ŉ reun was nie. Die presiese ouderdom van die hond is ook nie bekend nie. Lees ook: Toestand bekend van vrou (67) wat deur eie hond verskeur is